
ANEXA










la H.C.L.  Nr………………….. 
CONTRACT DE CONCESIUNE

Nr........................
1. Părţile contractante

Municipiul Timişoara, prin Primar, cu sediul în Timişoara, B-dul C.D.Loga nr.1, cod fiscal 14756536, tel. 0256.408300, fax.0256.490635, reprezentat prin Gheorghe Ciuhandu - primar şi Adrian Bodo - director economic în calitate de concedent,

pe de o parte, şi 

S.C. PIEŢE S.A. cu sediul social în localitatea Timişoara, str.I.Văcărescu nr.35, înregistrată la Registrul Comerţului cu nr. J35/751/1991, C.U.I. R2487361 având contul nr.RO52RNCB0249049277230001, deschis la BCR Timişoara, telefon/fax 0256 494 482, reprezentată prin manager ing.Victor Ştefan şi contabil ec. Ulucian Petre, în calitate de concesionar, 
în temeiul O.U.G nr. 54/2006 privind regimul contractelor de concesiune de bunuri proprietate publică, al Hotărârii Consiliului Local de aprobare a concesionării nr. ……………. din ………………. şi al Acordului de Finanţare înregistrat cu nr. SC2003-21434/05.12.2003, încheiat între Kreditanstalt fur Wiederaufbau, Frankfurt am Main şi Primăria Municipiului Timişoara,

s-a încheiat prezentul contract de concesiune, cu respectarea următoarelor clauze:

2. Obiectul contractului

2.1. Obiectul contractului îl constituie transmiterea si respectiv preluarea in concesiune a bunurilor mobile si imobile care alcătuiesc Piaţa de Gros Timişoara, aşa cum sunt prevăzute în anexa nr.1 – parte integrantă din prezentul contract.

2.2. Obiectivul de investiţii Piaţa de Gros Timişoara (teren, împrejmuiri, construcţii, utilităţi şi instalaţii, echipamente, utilaje etc.) este şi rămâne în proprietatea Municipiului Timişoara.

2.3. Descrierea obiectului şi a concesiunii sunt stabilite în anexa nr.1, care face parte din prezentul contract şi pe care concesionarul îl acceptă integral.

2.4. Predarea-primirea obiectului concesiunii se va efectua pe bază de proces-verbal care se va încheia în termen de maxim 30 de zile de la recepţia la terminarea lucrărilor a obiectivului de investiţii Piaţa de Gros şi care va constitui anexa nr.2, parte integrantă din prezentul contract.

2.5. Categoriile de bunuri ce vor fi utilizate de concesionar în derularea concesiunii sunt următoarele:

a) bunuri de retur, care revin de plin drept, gratuit si libere de orice sarcini concedentului, la expirarea contractului de concesiune. Acestea sunt cele enumerate în anexa nr.1 a prezentului contract şi cele făcute cu titlul de investiţii în perioada derulării prezentului contract;  

b) bunuri de preluare, care la expirarea termenului pot reveni concedentului, în măsura în care acesta din urmă îşi manifestă intenţia de a le prelua, în schimbul unei compensaţii egale cu valoarea contabilă actualizată;

c) bunuri proprii, care la expirarea contractului de concesiune rămân în proprietatea concesionarului.

3.
Durata contractului
3.1. Durata concesiunii este de 23 ani de la data semnării prezentului contract.

3.2. Contractul de concesiune va putea fi prelungit în cazul în care nu există dispoziţii legale contrare, prin acordul ambelor părţi, în formă scrisă, cu respectarea prevederilor legale.

4.
Preţul concesiunii 
4.1. Redevenţa este datorată de la data încheierii contractului de concesionare.
4.2. Valoarea redevenţei şi termenele de plată sunt cele stabilite în anexa nr. 3 care se constituie parte integrantă a prezentului contract. 
5. Plata redeventei

5.1. (1) Plata redevenţei se va face în contul nr……………….. deschis la………………Plata se va face în lei la cursul BNR din ziua efectuării plăţii.
(2) Redevenţa va fi plătită de două ori pe an, până cel târziu la data de 30 iunie şi respectiv 31 decembrie a fiecărui an calendaristic. 

(3) Eşalonarea plăţilor este cea prezentată în anexa nr.3, parte integrantă din prezentul contract.
5.2. Neplata redevenţei sau executarea cu întârziere a acestei obligaţii conduce la plata de majorări de întârziere pentru fiecare zi de întârziere, calculate din ziua imediat următoare scadenţei, în cuantum de 0,05%  din suma ajunsă la scadenţă, până la achitarea integrală a obligaţiei.
5.3. Neplata redevenţei pe o perioadă mai mare de 3 luni atrage după sine retragerea  concesiunii, cu plata de daune interese în sarcina concesionarului, echivalentul a 250.000 RON .

5.4. Concesionarul va achita în termen de 90 de zile de la semnarea prezentului contract o garanţie de 10% din totalul sumei reprezentând redevenţa datorată pentru primele 12 luni de derulare a contractului.

6. Drepturile părţilor
6.1.Drepturile concesionarului

6.1.1. Concesionarul are dreptul de a exploata în mod direct, pe riscul şi răspunderea sa, bunurile imobile care fac obiectul prezentului contract de concesiune.

6.1.2. Concesionarul are dreptul de a folosi şi de a culege eventualele fructe ale bunurilor care fac obiectul concesiunii, potrivit naturii bunului şi obiectivelor stabilite de părţi prin contractul de concesiune.
6.2 Drepturile concedentului

6.2.1. (1)Concedentul are dreptul să inspecteze bunurile concesionate, să verifice modul de exploatare a bunului concesionat, precum şi modul în care este satisfăcut interesul public prin realizarea activităţii, verificând respectarea obligaţiilor asumate de concesionar.

(2)Verificarea se va efectua numai cu notificarea prealabilă a concesionarului şi în următoarele condiţii: 

- notificarea prealabilă a concesionarului se va face cu cel puţin 10 zile calendaristice înainte de data controlului;

- din partea Consiliului Local Timişoara, însărcinat cu inspectarea activităţii şi respectarea obligaţiilor contractuale este Serviciul Administrare Mediu Urban din cadrul Direcţiei Edilitare,  a Primăriei Municipiului Timişoara.
6.2.2. La încetarea contractului de concesiune prin ajungere la termen, concedentul are dreptul să îşi manifeste intenţia de a dobândi bunurile de preluare şi de a solicita concesionarului încheierea contractului de vânzare-cumpărare cu privire la aceste bunuri. În termen de 15 zile lucrătoare de la data încetării contractului de concesiune, concedentul este obligat să îşi exercite dreptul de opţiune, sub sancţiunea decăderii.

6.2.3.Concedentul are dreptul să modifice în mod unilateral contractul de concesiune, din motive excepţionale legate de interesul naţional sau local.
7. Obligaţiile părţilor
7.1.Obligaţiile concedentului:
a) Concedentul se obligă să pună la dispoziţia concesionarului, la data predării-primirii obiectului concesiunii, inventarul complet şi liber de orice sarcini.

b) Concedentul este obligat să nu îl tulbure pe concesionar în exerciţiul drepturilor rezultate din prezentul contract de concesiune.

c)   Concedentul este obligat să pună la dispoziţia concesionarului bunurile prevăzute în anexa nr.1 în vederea prestării serviciilor.

d) Concedentul este obligat să notifice concesionarului apariţia oricăror împrejurări de natură să aducă atingere drepturilor concesionarului.

e) Concedentul nu are dreptul să modifice în mod unilateral contractul de concesiune, în afara de cazurile prevăzute expres de lege sau de prezentul contract.

7.2. Obligaţiile concesionarului:
a)   Concesionarul este obligat să îşi desfăşoare activitatea de exploatare conform prevederilor Regulamentului de organizare şi funcţionare a Pieţei de Gros Timişoara prevăzut în anexa nr.4., parte integrantă a prezentului contract. Regulamentul de organizare şi funcţionare a Pieţei de Gros Timişoara are caracter obligatoriu, clauzele sale completându-se cu cele convenite de părţi prin prezentul contract;
b)   Concesionarul este obligat să-şi execute obligaţiile potrivit termenilor şi condiţiilor prevăzute în prezentul contract;
c)   Concesionarul se obligă să administreze şi să exploateze în mod direct, cu eficacitate şi în regim de continuitate şi permanenţă a bunurilor, întregul obiect al concesiunii cu diligenţă maximă; 

d)   Concesionarul este ţinut să ia măsurile necesare pentru a conserva şi dezvolta valoarea bunurilor concesionate pe toată durata concesiunii şi să despăgubească pe concedent pentru pagubele produse din cauza sa, în cuantumul acestora;
e)   Concesionarul se obligă să pună la dispoziţia organelor de control ale concedentului toate informaţiile şi evidenţele solicitate;
f)   Concesionarul va executa toate lucrările de reparaţii curente şi capitale, de întreţinere şi reutilare cu echipamente a bunurilor concesionate în vederea utilizării acestora în bune condiţii;
g)   Concesionarul nu poate în nici un caz subconcesiona, în tot sau în parte, unei alte persoane obiectul concesiunii;
h)    La expirarea termenului de concesiune concesionarul este obligat să restituie, în deplină proprietate, liber de orice sarcină, bunul concesionat;
i) La încetarea contractului de concesiune din alte cauze decât prin ajungere la termen, excluzând forţa majora şi cazul fortuit, concesionarul este obligat să asigure continuitatea exploatării întregului obiectiv concesionat,  în condiţiile stipulate în contract, până la preluarea acesteia de către concedent.

j) În cazul în care concesionarul sesizează existenţa sau posibilitatea existenţei unei cauze de natură să conducă la imposibilitatea realizării activităţii, va notifica de îndată acest fapt concedentului, în vederea luării măsurilor ce se impun pentru asigurarea  continuităţii activităţii;
k) Concesionarul este obligat să continue exploatarea bunului, desfăşurarea activităţii în noile condiţii stabilite de concedent, în mod unilateral, potrivit art. 6 punctul 6.2.3 din prezentul contract de concesiune, fără a putea solicita încetarea acestuia;
l)   Concesionarul este obligat să prezinte concedentului dovada efectuării plăţii în termen de maximum 5 zile de la data scadenţei, prin transmiterea documentului de plată, în copie, la Direcţia Patrimoniu, Serviciul Urmărire Venituri.
m) Concesionarul se poate asocia cu terţi, în vederea exploatării obiectivului Piaţa de Gros Timişoara, numai cu acordul şi în condiţiile stabilite de Consiliul Local Timişoara.
n)   Concesionarul se obligă ca pentru exploatarea obiectivului Piaţa de Gros Timişoara, orice achiziţie să fie făcută în conformitate cu prevederile legale privind achiziţiile publice;
o)   Orice modificare sau extindere constructivă adusă de către concesionar imobilelor concesionate, se va face doar cu acordul concedentului.
8. Răspunderea contractuală
8.1.În cazul nerespectării totale sau parţiale ori a executării necorespunzătoare a obligaţiilor stabilite în prezentul contract, partea în culpă este obligată la plata majorărilor de întârziere prevăzute la art.5.2.
8.2.  Denunţarea unilaterală a contractului poate reveni doar concedentului şi numai pentru motivele 
prevăzute la art. 6.3.2. 
9. Modificarea contractului

9.1. (1) În cazul în care modificarea unilaterală a contractului de către concedent îi aduce un prejudiciu, concesionarul are dreptul să primească în mod prompt o despăgubire adecvată şi efectivă.

(2) În caz de dezacord între concedent şi concesionar cu privire la valoarea despăgubirii, aceasta va fi stabilită de instanţa judecătorească competentă.

(3) Dezacordul dintre concedent şi concesionar cu privire la despăgubiri nu poate să constituie un temei pentru concesionar care să conducă la sustragerea obligaţiilor sale contractuale.

10. Încetarea contractului

10.1.Contractul de concesionare încetează în următoarele situaţii:

a)    La data expirării duratei stabilite în contractul de concesiune.

b)    În cazul în care interesul naţional sau local o impune, prin denunţarea unilaterală de către concedent, cu plata unei despăgubiri juste şi prealabile în sarcina concedentului.

c)    În cazul nerespectării obligaţiilor contractuale de către concesionar prin rezilierea unilaterală de către concedent, cu plata unei despăgubiri în sarcina concesionarului.

d)    În cazul nerespectării obligaţiilor contractuale de către concedent, prin rezilierea unilaterală de către concesionar, cu plata unei despăgubiri în sarcina concedentului.

e)    La dispariţia bunului concesionat dintr-o cauză de forţă majoră, sau în cazul imposibilităţii obiective a concesionarului de a-l exploata, prin renunţare, fără plata unei despăgubiri.

f) În cazul în care interesul naţional sau local o impune, prin răscumpărarea unei concesiuni, care se poate face numai prin act administrativ al organului care a aprobat concesionarea, la propunerea concedentului; în acest caz se va întocmi o documentaţie tehnico-economică în care se va stabili preţul răscumpărării, iar în această situaţie nu se percep daune.

10.2. La încetarea, din orice cauză, a contractului de concesiune bunurile ce au fost utilizate de concesionar în derularea concesiunii vor fi repartizate după cum urmează:

    a)  bunuri de retur :  
 concedentului;

    b)  bunuri de preluare:
concedentului în măsura în care îşi exprimă opţiunea de preluare în termen;

    b)  bunuri proprii:

concesionarului.

11. Forţa majoră

11.1.Prin forţă majoră, în accepţiunea prezentului contract de concesiune, se înţelege o împrejurare externă cu caracter excepţional, fără relaţie cu lucrul care a provocat dauna sau cu însuşirile sale naturale, absolut invincibilă şi absolut imprevizibilă.

11.2.Niciuna dintre părţile contractante nu răspunde de neexecutarea la termen sau /şi de executarea în mod necorespunzător – total sau parţial – a oricărei obligaţii care îi revine în baza prezentului contract, dacă neexecutarea sau executarea necorespunzătoare a obligaţiei respective a fost cauzată de forţa majoră.

11.3.Partea care invocă forţa majoră este obligată să notifice celeilalte părţi în termen de 15 zile lucrătoare producerea evenimentului şi să ia toate măsurile posibile în vederea limitării consecinţelor lui.

11.4.Dacă în termen de 60 de zile lucrătoare de la producere, evenimentul respectiv nu încetează, părţile au dreptul să-şi notifice încetarea de plin drept a prezentului contract fără ca vreuna dintre ele să pretindă daune-interese.

12.
Notificări
12.1. În accepţiunea părţilor contractante orice notificare adresată de una dintre acestea celeilalte este valabil îndeplinită dacă va fi transmisă la adresa/sediul prevăzut în partea introductivă a prezentului contract.
12.2. În cazul în care notificarea se face pe cale poştală, ea va fi transmisă prin scrisoare recomandată  cu  confirmare  de  primire şi  se  consideră  primită de  destinatar  la  data menţionată de oficiul poştal primitor pe aceasta confirmare.
12.3. Dacă notificarea se trimite prin telex sau prin fax, ea se consideră primită în prima zi lucrătoare după cea în care a fost expediată.
12.4. Notificările verbale nu se iau in considerare.

13. Litigii

13.1.Eventualele  litigii care apar din derularea prezentului contract vor fi soluţionate pe cale amiabilă, în termen de 15 zile  calendaristice de la data notificării celeilalte părţi cu privire la apariţia unor astfel de divergenţe; dacă după cele 15 zile litigiul nu este stins pe cale amiabilă soluţionarea lui este de competenţa instanţelor judecătoreşti.

14.Clauze finale

14.1.Prin semnarea prezentului contract concesionarul confirmă ca a luat cunoştinţă despre toate condiţiile impuse de concedent aşa cum rezultă acestea din prezentul contract şi că le acceptă fără obiecţiuni.

14.2.Este interzisă subconcesionarea obiectivului Piaţa de Gros Timişoara care face obiectul prezentului contract.

14.3.Modificarea prezentului contract se face numai prin act adiţional încheiat între părţile contractante.

14.4.Dacă o anumită clauză va fi anulată de instanţă, contractul rămâne valabil cu privire la celelalte prevederi

14.5.În cazul în care părţile îşi încalcă obligaţiile lor, neexercitarea din partea care suferă vreun prejudiciu a dreptului de a cere executarea întocmai sau prin echivalent bănesc a obligaţiei respective nu înseamnă că ea a renunţat la acest drept al său.

14.6. Prezentul contract de concesiune va fi înregistrat de către concesionar în registrele de publicitate imobiliară.

 Prezentul contract a fost încheiat într-un număr de …… exemplare, astăzi, ………..

 CONCEDENT                                                                      CONCESIONAR

 MUNICIPIUL TIMIŞOARA                                                            S.C. PIEŢE S.A.
                  Primar                                                                                      Director
       Gheorghe CIUHANDU                                                                Victor ŞTEFAN

        Director Direcţia Economic                                                            Contabil Şef                   
             Adrian BODO                                                                          Petre ULUCIAN 
        Director Direcţia Patrimoniu          


  Constantin Nicuşor MIUŢ

                      Avizat Juridic                                                                       Avizat Juridic
         

Jr. Cosmin SILAGHI
CONCEDENT                                                                                                                                           CONCESIONAR

